Comunicació

al Govern sobre la consulta pública prèvia a l’elaboració d’un projecte de decret de regulació de l’activitat cinegètica a Catalunya.

El Departament d’Acció Climàtica, Alimentació i Agenda Rural ha de dur a terme la consulta pública prèvia a l’elaboració del projecte de decret de regulació de l’activitat cinegètica a Catalunya, de conformitat amb l’article 66 bis de la Llei 26/2010, del 3 d’agost, de règim jurídic i de procediment de les administracions públiques de Catalunya.

Per això, a proposta de la consellera d’Acció Climàtica, Alimentació i Agenda Rural, el Govern

Pren coneixement de la consulta pública prèvia a l’elaboració d’un projecte de decret de regulació de l’activitat cinegètica a Catalunya, amb el contingut que s’annexa.

**Annex**

|  |
| --- |
| **Consulta pública prèvia a l’elaboració d’un projecte de decret de regulació de l’activitat cinegètica a Catalunya** |
| **1. Problemes que es pretenen solucionar** |
| En no disposar de llei pròpia de caça a Catalunya, actualment s’aplica de forma supletòria la Llei de l’Estat 1/1970, de 4 d’abril, de caça, i el Decret 506/1971, que la desenvolupa. La caça és una competència transferida a les comunitats autònomes.  Les condicions actuals en què es desenvolupa la caça a Catalunya fan que el contingut de la regulació estatal existent hagi quedat desfasat pel que fa als nous àmbits de gestió que no tenen suficient cobertura legal, a més de no tenir present que la competència en matèria de caça està transferida i que els òrgans gestors són els de l’Administració de la Generalitat i no els ministerials, fet que genera desconcert en l’administrat sobre la manera com s’apliquen les disposicions legals.  Per exemple, l’article 47.1 de la Llei 1/1970 diu que el coneixement i resolució dels expedients instruïts per infraccions definides a la llei correspondran al Ministeri d’Agricultura a través del Servei de Pesca Continental, Caça i Parcs Nacionals, mentre que a hores d’ara la competència l’exerceix el Departament d’Acció Climàtica, Alimentació i Agenda Rural a través de la Direcció General d’Ecosistemes Forestals i Gestió del Medi.  A Catalunya, el marc normatiu actual en matèria de caça només abasta matèries concretes que en cap cas conformen un marc general sectorial de caça. És el cas de la regulació específica respecte de les àrees de caça amb reglamentació especial (Decret 165/1998, de 8 de juliol), l’Ordre de 17 de juny de 1999, per la qual s’estableixen les espècies que poden ser objecte de caça a Catalunya, que en molts aspectes ha quedat derogada tàcitament per la normativa estatal bàsica posterior.  També hi ha normes reguladores de les reserves nacionals de caça i reserves de caça; de creació i regulació del Consell de Caça de Catalunya i consells territorials de caça com a organismes assessors del departament competent en matèria de caça; normes que han anat determinant el model de llicència de caça i una norma que determina l’obligatorietat de disposar de plans tècnics de gestió cinegètica.  Actualment, l’aplicació supletòria de la normativa estatal i la normativa autonòmica esmentada resulta insuficient pels motius següents:  Pel que fa a les modalitats de caça existents, la Llei 1/1970 i el Decret 506/1971 no recullen específicament determinades modalitats que es desenvolupen a Catalunya, estableixen un marc general pensant en un tipus d’activitat cinegètica que no es dona a Catalunya, o en altres modalitats en territoris diferents de l’Estat. Per exemple, les anomenades “monterías”, que en la tradició de l’activitat cinegètica catalana tenen un significat i magnitud molt diferents de les “monterías” que es practiquen a altres territoris com Andalusia, i que requereixen disposar d’unes disposicions reguladores més específiques que no indueixin a errors en la pràctica de l’activitat.  Pel que fa a la regulació de l’exercici de l’activitat cinegètica, hi ha modalitats d’activitat cinegètica noves o molt específiques que la Llei de 1970 no preveu ni regula de cap manera o regula de manera molt genèrica, com per exemple la caça amb arc, la caça d’ocells aquàtics, la figura del caçador expert, els precintes de caça menor, la falconeria i l’ús de fures. A més, la falconeria està regulada en una ordre derogada en la seva majoria d’articles i la part que queda vigent regula molt poca cosa respecte de l’activitat cinegètica.  A més, actualment per exercir la caça cal la llicència de caça i el permís del titular dels terrenys cinegètics on es desenvolupa, però no s’hi determina com ha de ser aquest permís i, per tant, no es tenen presents adequadament els drets i obligacions d’aquest titular i del caçador autoritzat.  D’una banda, hi ha una sèrie d’aspectes de l’activitat cinegètica que actualment es preveuen únicament a la Resolució anual de caça, que per les seves característiques i per a una millor seguretat jurídica de l’activitat haurien d’estar regulades mitjançant una norma, com ara la caça del porc senglar, els precintes de caça major, la caça de tudons amb passos tradicionals i les mesures de protecció agrària, ramadera i forestal.  D’altra banda, no existeix un desplegament normatiu suficient de les modificacions de les àrees de caça amb reglamentació especial i les zones de caça controlada, la qual cosa pot ocasionar arbitrarietats en la tramitació i la indefensió en relació amb els drets de les persones afectades i els dels sol·licitants.  A més, pel que fa a les zones de caça controlada i a les zones d’ensinistrament de gossos, no està definit com han de ser gestionades pels gestors públics o privats respectivament, ni tampoc estan concretats o definits els drets i deures dels usuaris de les zones.  Finalment, hi ha un grup d’actuacions que disposen de regulació catalana específica, però que ha quedat obsoleta. Per exemple, en el cas dels plans tècnics de gestió cinegètica (PTGC), si bé existeix l’Ordre de 21 d’abril de 1999, per la qual es fixen les instruccions generals per a la redacció, l’aprovació i la revisió dels plans tècnics de gestió cinegètica, no està establert normativament quin és el contingut que ha de ser present al Pla, ni quins apartats ha de contenir, ni quins són els criteris de valoració que cal aplicar a l’hora de revisar i validar els plans tècnics presentats, fet que dificulta l’elaboració de plans tècnics de gestió consistents, i també la seva valoració per part de l’Administració.  En el cas de les àrees privades de caça amb regulació especial, tot i que hi ha un decret que les regula, hi ha hagut canvis en la legislació, com la llei que declara espècies invasores, o una sentència del TSJC que deroga articles del decret, que fan que sigui necessari aclarir les característiques de les àrees privades de caça amb reglamentació especial (intensius).  Finalment, la senyalització dels terrenys cinegètics està regulada per disposicions de l’any 1983 –i cal adequar els senyals a la nomenclatura actual i afegir senyals que actualment no estan previstos–, o està regulada per la resolució de vedes anuals i hauria d’estar regulada en una norma de caràcter general i no mitjançant aquesta resolució anual.  Determinades espècies cinegètiques –senglar, conill– han augmentat molt la seva població els darrers anys i en alguns indrets representen un problema tant des del punt de vista de seguretat (per la possibilitat de provocar accidents de trànsit o de convivència dels caçadors amb la gent que circula per la natura...) com des del punt de vista dels danys que els animals cinegètics poden causar en l’agricultura, ramaderia, terrenys forestals i sobre la fauna autòctona amb la qual conviuen i comparteixen espai, fet que requereix establir mesures generals i especials.  Una part important de la gestió cinegètica de l’Administració consisteix en la previsió i realització d’activitats de control d’aquestes poblacions d’espècies cinegètiques –senglars, conills– mitjançant caceres dirigides específicament a disminuir el nombre d’exemplars en zones amb densitats excessives que generen danys a l’agricultura i accidents de trànsit.  Per dur a terme aquestes activitats, l’Administració compta amb la col·laboració dels col·lectius de caçadors, però a hores d’ara no existeix una figura legal que reculli i empari aquesta col·laboració, cosa que produeix inseguretat jurídica durant l’exercici de l’activitat en el desenvolupament dels plans de control cinegètic.  Tot seguit es detallen els aspectes en els quals resulta més urgent dur a terme aquesta actualització normativa:   * La manca de regulació de diversos aspectes de l’activitat cinegètica que es requereixen per poder ser exercida amb seguretat jurídica. * La manca de mesures concretes que permetin actuar davant de problemàtiques aparegudes en l’àmbit de l’activitat cinegètica.   + Emergències cinegètiques.   + Protecció de la fauna salvatge.   + Protecció de l’activitat agrària i forestal. * Control d’espècies, davant la dificultat actual de fer-hi front. * Danys en l’agricultura i els forests. * Mesures de seguretat en l’exercici de l’activitat cinegètica. * Regulació dels nous mètodes i mitjans de caça (tecnològics) apareguts. * Finalment, admetre i regular la tramitació electrònica de les autoritzacions, comunicacions i documents necessaris per a l’exercici de l’activitat de la caça. |
| **2. Els objectius que es volen assolir** |
| L’objectiu fonamental que es vol assolir és millorar el control de les poblacions de les espècies cinegètiques a Catalunya, per aconseguir mantenir-les en una situació idònia i sostenible, i també mantenir l’equilibri dels ecosistemes dels quals formen part i la biodiversitat, sense que afectin negativament les activitats agràries ni generin danys o accidentalitat, i disminueixi també el risc de la presència o creixement d’epizoòties. A tal efecte es considera necessari:   * Disminuir els danys sobre l’agricultura derivats de la sobrepoblació d’espècies cinegètiques, el risc d’accidents de la xarxa viària i la pressió de les espècies cinegètiques sobre la biodiversitat autòctona. * Garantir l’eficàcia i la utilització homogènia dels instruments de gestió de l’activitat cinegètica, a fi d’aconseguir un ús sostenible de les espècies de caça que sigui compatible amb la conservació dels ecosistemes i les espècies amenaçades. Els plans tècnics de gestió han de configurar-se per poder-los adequar a les variacions de les poblacions i a les orientacions de la normativa europea. * Garantir una formació adequada per a l’exercici de la caça i afavorir la seva professionalització. Es vol atorgar al caçador que actua en col·laboració amb l’Administració en el desenvolupament dels plans de control cinegètic una empara i una seguretat jurídica en l’exercici de la seva activitat de caça. En aquest sentit, es planteja regular la figura del caçador expert, que habilitarà, prèvia formació específica, la utilització de mètodes de captura d’alta eficàcia, amb l’autorització excepcional del departament competent en matèria d’activitats cinegètiques. * Garantir una tramitació de les modificacions de les àrees de caça amb reglamentació especial i les zones de caça controlada, que asseguri el seu coneixement públic i asseguri els drets de les persones afectades i els dels sol·licitants.   Alhora, es vol revitalitzar l’activitat de la caça, inserida en el desenvolupament socioeconòmic de les zones rurals, i reforçar la seguretat jurídica de l’activitat i els drets dels caçadors, dels titulars de terrenys cinegètics i de la població en general.  L’actuació s’insereix en el marc de l’objectiu 15.1 de l’Agenda 2030 de les Nacions Unides, per al desenvolupament sostenible en el seu vessant de protegir, restaurar i promoure l’ús sostenible dels ecosistemes terrestres; l’objectiu 15.7, adoptar mesures urgents per posar fi a la caça furtiva; l’objectiu 15.8, adoptar mesures per prevenir la introducció d’espècies exòtiques invasores, i l’objectiu 15C, augmentar el suport a la lluita contra la caça furtiva. |
| **3. Les possibles solucions alternatives normatives i no normatives** |
| a) La opció de no fer res o mantenir la situació actual.  L’opció de no fer res comporta no regular amb més especificitat l’activitat cinegètica a Catalunya i continuar aplicant les prescripcions de la Llei estatal amb caràcter supletori. Aquesta opció implica mantenir les dificultats per solucionar les problemàtiques existents i per adaptar-se a les noves demandes i necessitats actuals, i per tant continuaran persistint les problemàtiques ja assenyalades a l’apartat 1.  L’opció de no fer res també suposa no exercir la capacitat de desenvolupament de la competència en matèria cinegètica atribuïda a Catalunya.  b) Opció normativa preferida.  Des del punt de vista de l’instrument d’intervenció, aquest ha de ser normatiu i per al conjunt d’aspectes que es pretén regular en la situació actual és suficient una norma amb rang de decret/reglament. Per aquest motiu, s’opta per proposar la intervenció en forma de decret.  Amb aquesta opció serà possible regular de forma apropiada l’exercici de l’activitat cinegètica i adequar-la a les noves realitats i nous reptes socials, la planificació cinegètica, la regulació de les àrees de caça i les zones de caça controlada, així com establir les mesures generals i especials de protecció, d’emergència cinegètica i les mesures cinegètiques excepcionals, i també millorar la senyalització dels terrenys cinegètics.  Addicionalment a l’actuació normativa que cal dur a terme, el Departament també preveu aplicar mesures addicionals de caràcter no normatiu en suport del compliment dels objectius de control en cas d’excedent de població cinegètica, com ara un Pla de xoc per a la reducció urgent dels danys i control sanitari del senglar 2022-2024, que inclou fins a 20 accions específiques, i línies d’ajut per al foment de la caça del senglar i la millora del canal de comercialització de la carn de caça.  c) Opció normativa descartada.  Si bé a mitjà termini es preveu l’elaboració d’una regulació de l’activitat cinegètica amb rang de llei, que permeti abordar definitivament l’adequació global de l’activitat cinegètica als requeriments i necessitats derivades de la societat actual, s’estima que en la situació actual és necessari procedir a regular de manera immediata tots aquells aspectes relatius a l’activitat cinegètica que requereixen una nova regulació però que no necessiten que la norma reguladora tingui rang de llei perquè sigui efectiva. D’aquesta manera es podrà donar solució adequada a moltes problemàtiques existents, sense haver d’esperar que es produeixi una regulació general amb rang de llei. |
| **4. Impactes més rellevants de les opcions considerades** |
| Incidència de l’alternativa que s’indica com a preferida.  a) Impacte sobre l’Administració de la Generalitat (l’organització, el personal i el pressupost).  L’aprovació de la nova norma pot suposar un impacte sobre l’Administració de la Generalitat  pel que fa al pressupost per poder donar compliment al que disposi el decret; per exemple, en el cas que es prevegi una partida pressupostària per desenvolupar una aplicació informàtica que permeti una gestió dels terrenys cinegètics, danys, etc., i possiblement també línies d’ajut per prevenir danys.  b) Impacte sobre les administracions locals, tenint en compte la seva dimensió i el règim especial del municipi de Barcelona.  L’aprovació de la nova norma pot implicar algun impacte sobre l’organització, el personal i el pressupost de les administracions locals en la mesura que aquesta els atribueixi aspectes de gestió com ara el control de danys cinegètics o la promoció de zones de seguretat. Tanmateix, no es preveu que pugui tenir impacte sobre el règim especial del municipi de Barcelona, més enllà del que s’ha esmentat en el cas de les administracions locals.  c) Impacte sobre les mesures d’intervenció administrativa, des de la perspectiva de la simplificació i la reducció de càrregues administratives per a les empreses i els ciutadans.  L’aprovació del decret d’ordenació i regulació de l’activitat cinegètica a Catalunya complirà els principis de simplificació i no introducció de noves càrregues administratives, llevat que es considerin necessàries i estiguin justificades.  d) Els impactes econòmics, socials i ambientals més rellevants que no s’hagin valorat als apartats anteriors.  L’aprovació del nou Decret de regulació de l’activitat cinegètica tindrà un impacte positiu en diverses vessants:  Des del punt de vista econòmic, perquè es pretén disminuir els danys sobre l’agricultura derivats de la sobrepoblació d’espècies cinegètiques, així com disminuir el risc d’accidents a la xarxa viària.  D’altra banda, la posada en valor d’aquesta activitat tradicional ajudarà a la dinamització econòmica i social dels municipis més rurals.  Des del punt de vista social, la millora en la percepció d’aquesta activitat, com a eina de control de la sobrepoblació d’espècies cinegètiques, pot contribuir al reconeixement social de l’activitat cinegètica i a l’aparició de noves d’empreses de serveis associats al sector.  Des del punt de vista ambiental, es disminuirà la pressió de les espècies cinegètiques sobre la biodiversitat autòctona, i també millorarà la garantia del control d’epizoòties sobre espècies autòctones i sobre la ramaderia. |